סניף גרג שנפתח לפני 8 שנים בגרנד קניון בחיפה, הוא בית קפה פופולארי ומצליח במיוחד. לקראת השנה האזרחית החדשה, עבר הסניף מתיחת פנים ושיפוץ כללי נרחב, בהשקעה הנאמדת בכ-1 מיליון ₪. הסניף משתרע על שטח כולל של כ-300 מ"ר, הכוללים מרפסת חיצונית לישיבה מחוץ לסניף. יש בו טאבון לאפיית פיצות ופוקצ'ות, והוא מציע מנות ספיישל הייחודיות רק לסניף זה, שאותן מכין השף מאור מזרחי.
אני לא מבין גדול בעיצוב, אבל הקפה-מסעדה הסימפטי הזה הוא בהחלט מקום שנעים להיות בו. העדפנו להתמקם בחלקה הפנימי, אליו מטפסים על כמה מדרגות. מלצרית יעילה בשם שי ברושי מיהרה להתייצב ליד שולחננו.
המנה הבאה היתה סלט טוסט עם נגיסי בורקס (57 ש"ח). היא הוגשה, כמובן, ללא תוספת לחם, שכן הוא כבר הסתתר לו בסלט בצורת קוביות טוסט, ולצדו נגיסי בורקס שהוקפצו בחמאת שום. הם פוזרו להם על מצע של חסות טריות, כרוב, עגבניות שרי, גזר ומלפפון. הירקות שידרו טריות מקסימלית, והם תובלו בוויניגרט נענע, שומשום וגבינת פטה מגורדת. הסלט זכה לציון גבוה במיוחד של שנינו.
יחד עם הסלט הגיעו גם 3 מטבלים: חרדל דיז'ון, שום שמיר ואלף האיים. אבל אנחנו ביקשנו שמן זית, ומיד קיבלנו שמן זית איכותי וטעים במיוחד, אותו הזלפנו על הירקות, על הטוסטים הקטנים ועל נגיסי הבורקס.
סלט טוסט עם נגיסי בורקס. ברקע, מיכל השמן המעולה.
הסניף התחדש גם ב- iPad eMenu, תפריט דיגיטלי המוצג באמצעות האייפד. ניתן להגדיל את תמונות המנות בנגיעה קלה במסך, לשנות את שפת התפריט לכל שפה בה בוחר הסועד, וגם לקטלג את התפריט על פי טעמים והעדפות. כך, למשל, ניתן לקטלג ולראות רק מנות חריפות או צמחוניות או חלביות. לכל מנה מוצגים אייקוניםשונים המעידים על אופי המנה (פלפל מסמל מנה חריפה, כוכב - מנה מומלצת וכדומה) ויש גם מילון של מונחים ושל מרכיבים קולינאריים.
היות והתיישבנו במרפסת המוגבהת יכולנו להשקיף על הסועדים האחרים שמילאו את השולחנות. אי אפשר היה שלא להבחין בבחור חביב שניצח על העניינים. זה היה אור בן חמו, ממנהלי המקום, שהצליח להיות נוכח בכל מקום. עיניו בלשו סביב וקלטו כל אחד ואחד מהסועדים. ערני ורגיש. ראינו אותו רומז למלצריות לגשת לשולחן כזה או אחר, לקבל את פניהם של סועדים חדשים שזה עתה הגיעו, להגיש חשבון למי שסיים את ארוחתו וכיו"ב.
הזמנו שתי מנות עיקריות, וניצלתי את הזמן עד להגעתן כדי להחליף עם אור כמה משפטים. זה לא היה קל, כי כאמור הוא היה כל הזמן דרוך וקשוב לנעשה סביב, ומדי פעם קטע את שיחתנו הקצרה על מנת לטפל בעניינים השונים, ומיד שב.
אז ככה, חילצתי ממנו שהוא בן 25, ועובד ברשת מזה כשנתיים. הוא התחיל בתור ברמן והתקדם לעמדת ניהול. למעשה, הוא פחות או יותר גדל ברשת, שכן יאיר מלכה, מבעלי הרשת, הוא דוד שלו, ואחיו מושיקו פתח את סניף גרג בשד' מוריה לפני 15 שנה. אור לומד במכינה של אוניברסיטת חיפה, אך עדיין לא החליט על הכיוון של הלימודים בהמשך. בשעותיו הפנויות בלילה הוא מנצל את האנרגיות שלו לעבודה נוספת, כברמן בפאב הסטלה. שם גם הכיר את חברתו, יהל שטראוס. המנהל השני של הסניף הוא דרור שטרית, שעובד בדרך כלל בשעות הבוקר.
העיקריות הגיעו. אני הזמנתי כבד עוף (56 ₪). שאלתי אם אפשר לקבל כתוספת שעועית ירוקה במקום פירה תפוחי אדמה ונעניתי בחיוב, אבל בירור מהיר במטבח העלה שאזלה השעועית הירוקה, כך שקיבלתי את המנה בדיוק כפי שהיא מופיעה בתפריט, ומרגע שטעמתי ממנה שמחתי שכך. נתחי הכבד הגיעו מקורמלים ברוטב יין אדום, עם פטריות ובצל על גבי מצע פירה. רך, טעים, והמתיקות שהתלוותה למנה עשתה איתה חסד.
זוגתי הזמינה פפדרלה ממולאת מוצרלה (59 ₪). רצועות פסטה ארוכות ממולאות גבינות ברוטב שמנת עם פלחי סלק, בצל ירוק ואגוזי מלך. היא היתה מרוצה מאוד והתענגה על כל ביס. אני אישית לא מת על פסטות למיניהן, אבל לנוכח ההתלהבות שגילתה, הסתקרנתי לטעום והצלחתי להבין ממה נבעה שביעות הרצון שלה.
יצאנו מגרג שבעים ומרוצים, ולמרות העננים, הגשם והרוחות בחוץ, הרגשנו שהשמיים מחייכים אלינו.
לידיעת הטבעונים - הסניף יציע עם גמר התהליך תפריט טבעוני מלא הכולל 22 מנות, וגם קינוחים ומגוון מוצרי מזון ללא גלוטן, קישים בטעמים, לחמים וקינוחים. כמו כן, מציע הסניף תפריט ילדים, נפרד מתפריט המבוגרים, שמעוצב בצורת ספרון מאויר, והמציע 6 ארוחות ילדים.
רשת גרג הוקמה בשנת 1994 כאספרסו בר מקומי ע"י בחור אמריקאי בשם גרג במרכז הכרמל שבחיפה. בשנת 2000 עברה הבעלות על הסניף לידי יאיר מלכה וגלעד אלמוג ובשנת 2008 הצטרף לשותפות ניר אדרי. בעשור האחרון התפתח הסניף היחיד לרשת המונה כיום מעל 100 סניפים בפריסה ארצית.